b'\n_START_ARTICLE_\nRCA 1802\n_START_SECTION_\nKehitys\n_START_PARAGRAPH_\nJoseph Weisbecker kehitti vuosina 1970\xe2\x80\x931971 uuden mikroprosessorin arkkitehtuurin ja RCA julkaisi siihen perustuen kaksi sirua, COSMAC 1801R ja 1801U. Jerry Herzogin johtama ryhm\xc3\xa4 yhdisti 1801:n sirut yhdelle piirille, jolloin syntyi 1802._NEWLINE_RCA julkaisi my\xc3\xb6s RCA 1802:n arkkitehtuuriin perustuvan mikrokontrollerin CDP1804. T\xc3\xa4ss\xc3\xa4 oli samalla piirill\xc3\xa4 64 tavua muistia, 2 KB ROM, kellopiiri ja 8-bittinen kellolaskuri. K\xc3\xa4skykantaan oli lis\xc3\xa4tty 32 k\xc3\xa4sky\xc3\xa4 mm. aliohjelmien kutsua ja niist\xc3\xa4 paluuta varten. RCA 1805 ja  1806 olivat samankaltaisia, mutta niiss\xc3\xa4 ei ollut ROM-muistia.\n_START_SECTION_\nTekniikka\n_START_PARAGRAPH_\nRCA 1802:ssa ei ole sen staattisen rakenteen vuoksi lainkaan minimikellotaajuutta, joten sit\xc3\xa4 voi ajaa eritt\xc3\xa4in hitaasti ja v\xc3\xa4h\xc3\xa4ll\xc3\xa4 virralla. Useimmissa mikrotietokoneissa suoritinta on ajettu 3,58 MHz:n taajuudella, koska t\xc3\xa4m\xc3\xa4 synkronoituu n\xc3\xa4ytt\xc3\xb6n\xc3\xa4 k\xc3\xa4ytettyyn kuvaputkitelevisioon. Suoritin pystyi 5 MHz taajuuksiin ja ylikin valmistustekniikan kehittyess\xc3\xa4 ja k\xc3\xa4ytt\xc3\xb6j\xc3\xa4nnitett\xc3\xa4 nostamalla. Tietokoneissa piirin kanssa k\xc3\xa4ytettiin usein videopiirin\xc3\xa4 CDP1861 (NTSC) tai CDP1864 (PAL) -piiri\xc3\xa4._NEWLINE_Piirill\xc3\xa4 on kuusitoista 16-bittist\xc3\xa4 rekisteri\xc3\xa4 R0\xe2\x80\x93R15. Piiri ei kuitenkaan ole 16-bittinen, vaan rekisterien sis\xc3\xa4lt\xc3\xb6j\xc3\xa4 voi siirt\xc3\xa4\xc3\xa4 toisiin vain 8-bittisen akun (D-rekisteri) kautta, jossa suoritetaan my\xc3\xb6s aritmeettiset ja loogiset operaatiot. Samoin lataus muistista tapahtuu 8-bitti\xc3\xa4 kerrallaan akun kautta. Rekistereille on vain 16-bittiset "lis\xc3\xa4\xc3\xa4 yksi" ja "v\xc3\xa4henn\xc3\xa4 yksi" -k\xc3\xa4skyt. Ohjelmalaskuri (PC) ja indeksirekisteri voivat sijaita miss\xc3\xa4 tahansa rekisteriss\xc3\xa4 ja niit\xc3\xa4 voi vaihtaa k\xc3\xa4skyill\xc3\xa4 SEP ja SEX._NEWLINE_Suorittimessa ei ole lainkaan pinoa toteuttavia k\xc3\xa4skyj\xc3\xa4, joka tarkoittaa ett\xc3\xa4 k\xc3\xa4sittely on teht\xc3\xa4v\xc3\xa4 ohjelmallisesti aliohjelmien tukemiseksi. K\xc3\xa4yt\xc3\xa4nn\xc3\xb6ss\xc3\xa4 yhden tason aliohjelman kutsu tapahtuu lataamalla sen osoite rekisteriin ja vaihtamalla ohjelmalaskuri osoittamaan t\xc3\xa4t\xc3\xa4 rekisteri\xc3\xa4. Paluu aliohjelmasta tapahtuu vaihtamalla ohjelmalaskuri takaisin alkuper\xc3\xa4iseen rekisteriin._NEWLINE_Suorittimessa ei my\xc3\xb6sk\xc3\xa4\xc3\xa4n ole ehdollisia hyppyj\xc3\xa4, vain k\xc3\xa4sky joka j\xc3\xa4tt\xc3\xa4\xc3\xa4 huomiotta seuraavan k\xc3\xa4skyn ehdon mukaan._NEWLINE_K\xc3\xa4skykanta muodostaa eritt\xc3\xa4in s\xc3\xa4\xc3\xa4nn\xc3\xb6llisen matriisin, jossa ensimm\xc3\xa4iset nelj\xc3\xa4 bitti\xc3\xa4 kertovat teht\xc3\xa4v\xc3\xa4n operaation ja toiset nelj\xc3\xa4 k\xc3\xa4ytett\xc3\xa4v\xc3\xa4n rekisterin._NEWLINE_T\xc3\xa4m\xc3\xa4 mahdollistaa helpon k\xc3\xa4skyjen sy\xc3\xb6t\xc3\xb6n kytkimill\xc3\xa4 suoraan muistiin, kuten varhaisissa tietokoneissa oli tapana._NEWLINE_Datav\xc3\xa4yl\xc3\xa4 on 8-bittinen mutta multipleksoitu, joten piiri voi osoittaa 64 kiB muistia. Suorittimessa on sis\xc3\xa4\xc3\xa4nrakennettu DMA-ohjain, joka voi siirt\xc3\xa4\xc3\xa4 tavuja I/O-v\xc3\xa4yl\xc3\xa4st\xc3\xa4 muistiin ohjelmista riippumatta._NEWLINE_Suorittimen toteutus on melko hidas; k\xc3\xa4skyt viev\xc3\xa4t kaksi tai kolme konesykli\xc3\xa4, ja jokainen konesykli 8 kellosykli\xc3\xa4. Vertailun vuoksi MOS 6502:ssa k\xc3\xa4skyt viev\xc3\xa4t 2\xe2\x80\x937 kellosykli\xc3\xa4 ja Intel 8080:ssa 4\xe2\x80\x9318 kellosykli\xc3\xa4._NEWLINE_Yksi pinni on ohjelmoitava tulostusportti ja nelj\xc3\xa4 pinni\xc3\xa4 ovat sis\xc3\xa4\xc3\xa4ntuloja, jotka vaikuttavat suoraan suorittimen hyppyk\xc3\xa4skyjen lippuihin.\n_START_SECTION_\nK\xc3\xa4ytt\xc3\xb6\n_START_PARAGRAPH_\nLis\xc3\xa4ksi suoritinta on k\xc3\xa4ytetty my\xc3\xb6s muutamissa varhaisissa harrastelijoiden mikrotietokoneissa, kuten COSMAC ELF -koneessa, jonka rakennusohjeet julkaistiin Popular Electronics -lehdess\xc3\xa4 1976\xe2\x80\x931977, ja suomalaisissa Telmac 1800:ssa, Telmac TMC 600:ssa sek\xc3\xa4 Oscom NANOssa, jugoslavialaisessa Pecom 32/64:ssa ja RCA Studio II -pelikonsolissa._NEWLINE_RCA 1802 on ollut erityisen suosittu avaruusteknologiassa hyvin s\xc3\xa4teily\xc3\xa4 kest\xc3\xa4vien malliensa ansiosta. Sit\xc3\xa4 on k\xc3\xa4ytetty muun muassa Galileo-avaruusluotaimessa sek\xc3\xa4 useissa satelliiteissa.'